Document ID: 32008R0365

KOMMISSIONENS FORORDNING (EF) Nr. 365/2008
af 23. april 2008
om vedtagelse af programmet med ad hoc-moduler for årene 2010, 2011 og 2012 til brug for den stikprøveundersøgelse vedrørende arbejdsstyrken, som er omhandlet i Rådets forordning (EF) nr. 577/98
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 577/98 af 9. marts 1998 om gennemførelse af en stikprøveundersøgelse vedrørende arbejdsstyrken i Fællesskabet (1), særlig artikel 4, stk. 2, og
ud fra følgende betragtninger:
(1)
I henhold til artikel 4, stk. 2, i forordning (EF) nr. 577/98 er det nødvendigt at specificere enkelthederne i programmet med ad hoc-modulerne for årene 2010, 2011 og 2012.
(2)
I retningslinjerne for beskæftigelsen (2005-2008), der er vedtaget ved Rådets beslutning 2005/600/EF (2), i Europa-Kommissionens meddelelse »En køreplan for ligestilling mellem kvinder og mænd« (3) og i den europæiske ligestillingspagt (4) opfordres medlemsstaterne til at træffe foranstaltninger til at skabe bedre balance mellem arbejde og privatliv for alle og i denne forbindelse tilbyde bedre børnepasning og bedre pasningsfaciliteter for andre plejekrævende personer og fremme forældreorlov for både kvinder og mænd. For at kunne måle virkningen af de nyeste politikker inden for dette område er det derfor vigtigt at indsamle relevante data via ad hoc-modulet for 2010.
(3)
I Rådets resolution af 17. juni 1999 om lige beskæftigelsesmuligheder for mennesker med handicap (5) understreges behovet for omfattende og sammenlignelige data om arbejdsmarkedssituationen for handicappede. Desuden bør Kommissionens europæiske handlingsplan for lige muligheder for handicappede (6), som fokuserer på aktiv integrering af handicappede, følges nøje. Derfor bør disse oplysninger indsamles via ad hoc-modulet for 2011.
(4)
Der er behov for omfattende og sammenlignelige oplysninger om overgangen fra arbejde til tilbagetrækning for at kunne overvåge opfyldelsen af de fælles målsætninger i Fællesskabets beskæftigelsesstrategi og den åbne koordinationsmetode på pensionsområdet, der blev lanceret på Det Europæiske Råds møde i december 2001. Ved begge processer peges der på aktiv aldring og forlængelse af arbejdslivet som prioriterede indsatsområder. Derfor bør oplysninger om arbejdsmarkedssituationen for ældre arbejdstagere og de vigtigste faktorer, som påvirker deres deltagelse på arbejdsmarkedet og overgangen herfra, indsamles via ad hoc-modulet for 2012.
(5)
Kommissionens forordning (EF) nr. 430/2005 af 15. marts 2005 om gennemførelse af Rådets forordning (EF) nr. 577/98 om gennemførelse af en stikprøveundersøgelse vedrørende arbejdsstyrken i Fællesskabet for så vidt angår den harmoniserede liste over de variabler, der fra 2006 skal anvendes ved indberetning af data, og anvendelsen af en delstikprøve til indsamling af data om strukturelle variabler (7) indeholder specifikationerne vedrørende den stikprøve, der skal anvendes ved indsamlingen af data om ad hoc-modulerne.
(6)
Foranstaltningerne i denne forordning er i overensstemmelse med udtalelse fra Udvalget for det Statistiske Program, der er nedsat ved Rådets afgørelse 89/382/EØF, Euratom (8) -
UDSTEDT FØLGENDE FORORDNING:
Artikel 1
Programmet med ad hoc-moduler for årene 2010, 2011 og 2012, som skal anvendes i forbindelse med stikprøveundersøgelsen af arbejdsstyrken, og som er indeholdt i bilaget, vedtages herved.
Artikel 2
Denne forordning træder i kraft på syvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 23. april 2008.

Labels: 0
9
19